L’Ajuntament de Burjassot porta un exemplar de la Figuera Burjassot al Jardí Botànic de València
2025-07-24

L’Ajuntament de Burjassot, a través de la Regidoria de Medi ambient i de l’Oficina de Sostenibilitat Local, dirigides per Lluna Àrias, en col·laboració la Universitat de València, ha portat un exemplar de la Figuera Burjassot Blanca, varietat autòctona del municipi, al Jardí Botànic de València.

La plantació de la figuera va tenir lloc divendres passat pels usuaris i usuàries dels pisos tutelats de la Fundació Maides, entitat d’atenció a malalts mentals. Van assistir també membres de l’entitat Burjantic, dedicada a la divulgació del patrimoni i de la història de Burjassot i gestora de la pàgina Burjassot Antic, Història Gràfica.

Per a Àrias, “la plantació ha sigut possible gràcies a la col·laboració entre l’Oficina de Sostenibilitat, el Jardí Botànic de la Universitat de València i la gran i desinteressada labor de Rafael Gozalbo, un pas més per recuperar el nostre patrimoni natural. Per a Compromís, la protecció de les nostres varietats autòctones és clau per mantenir la diversitat”.

Tal com ha assenyalat la regidora, “aquest acte forma part del Programa de Reintroducció de la Figuera Burjassot en el municipi. Ja hem plantat la Figueres Burjassot en diferents llocs del poble, com el Castell, el Parc de l’Eixereta, el Centre Socioeducatiu Díaz Pintado i la Vila del Pilar. Ara, amb la plantació en el Botànic, anem més enllà i li donem un valor més científic a la divulgació d’aquesta varietat”.